open-index/open-wikipedia-markdown huggingface dataset:
Paprastasis pelėsakalis

* *Falco rupicolus* Daudin, 1800

:  tik perėjimo metu
:  sėslus – ištisus metus

**Paprastasis pelėsakalis** arba **pelėsakalis** (*Falco tinnunculus*) – sakalinių (*Falconidae*) šeimos plėšrus paukštis.

Gyvena didžiojoje Eurazijos dalyje. Šiaurėje arealas siekia Baltąją jūrą, vidurinį Uralą, Obės vidurupį, Ochotsko jūrą, pietuose – Tonkino įlanką, Mianmarą, pietų Himalajus, Artimuosius Rytus, Viduržemio jūrą. Žiemoja Afrikoje, Pietų Azijoje, Pietų ir vakarų Europoje.

Lietuvoje retokas (įtrauktas į Raudonąją knygą), sutinkamas Anykščių, Kauno, Varėnos, Šakių, Šilutės ir kt. rajonuose. Populiaciją sudaro ~300–400 porų. Jų gausėja. Atskrenda kovo pabaigoje ar balandžio pradžioje, išskrenda rugpjūtį. Pajūryje laikosi visus metus.

Peri pamiškėse, laukų giraitėse, sodybų želdiniuose, parkuose. Dideliuose miškuose renkasi vietas prie kirtimų, aikščių, pelkių, pievų. Apsigyvena kitų paukščių lizduose, inkiluose, drevėse. Mėgsta atviras vietas. Deda 4-6 gelsvus, dėmėtus kiaušinius. Peri 28–30 dienų. Jaunikliai lizde išbūna 27–35 dienas.

Maisto ieško laukuose, ganyklose, pelkėse, kirtavietėse. Gaudo pelinius graužikus (ypač, pelėnus), driežus, smulkius paukščius, vabzdžius. Populiacijai kenkia intensyvus žemės ūkis (nes mažėja grobis), žūva susidūrę su automobiliais medžiodami pakelėse.

## Taip pat skaityti
* Lietuvos plėšrieji paukščiai

## Šaltiniai
Sakalas keleivis

**Sakalas keleivis** (*Falco peregrinus*) – sakalinių (*Falconidae*) šeimos plėšrus paukštis. Užauga 34-58 cm kūno ilgio, sparnų skersmuo 80-120 cm. Patinai sveria 550-750 gramų, stambesnės už juos patelės – 740-1300 gramų.

Paplitę visuose žemynuose, išskyrus Antarktidą. Daugiausiai gyvena kalnuotose vietovėse, upių slėniuose, palei jūros ar vandenyno pakrantę, kartais ir miestuose. Įrašytas į Lietuvos raudonosios knygos 1(E) kategoriją. Reguliariai pastebimas per migracijas, žiemoja retai. Lietuvoje peri atsitiktinai.

Sakalai keleiviai yra labai ištikimi savo gimtinei, todėl daugelį metų peri vis toje pačioje vietoje, dažniausiai ir tame pačiame lizde. Kalnuotuose kraštuose vietą lizdui parenka neprieinamose uolose, o ašigalių kraštų tundrose, kur teauga kerokšliai krūmai, lizdus krauna net ant žemės, kupstuose. Mūsų krašte beveik visuomet lizdui renkasi aukštas, sunkiai ilipamas pušis. Daugeliu atvejų užima jau gatavus kitų paukščių lizdus. Veisimosi laikotarpio pradžioje daug skraido, gainiojasi.

Balsas panašus į kitų sakalų šauksmą. Tai kartojami „kje kje kje.. arba kri kri kri. . .", kurie skardūs ir toli girdimi. Porelės nariai esti labai prisirišę vienas prie kito, bet, žuvus vienam porelės nariui, netrukus susidaro nauja pora.

Kiaušinių deda 3-4, retai 6  balandžio mėnesio pradžioje. Jų vidutinis dydis 50,9 X 40,6 mm; pagrindinė spalva moliškai gelsva su daugybe tamsiai rudų dėmių ir taškų, kartais tokių tankių, jog susilieja, ir pagrindinės spalvos nebematyti. Peri 29 dienas, nuo pirmo padėto kiaušinio. Peri abudu tėvai, bet daugiausia patelė: tuomet patinas neša jai lesalo, kurį padeda ant šakos, arba patelė, pasitikusi patiną, laimiki pačiumpa ore. Ir vienu, ir kitu atveju abiejų paukščių susitikimas esti lydimas garsių šauksmų. Išsiritę iš kiaušinių paukščiukai būna apauge trumpais tankiais baltais pūkais, galvos šonai esti tamsesni; sveria 31,5-36,5 g, tarp devintos ir keturioliktos dienos jie keičia savo pūkus, ir tada pradeda atsirasti plunksnų spaigliai. Tuo metu ant jų daugiausia tupi patelė, o patinas neša maistą, kurį patelė išmėsinėja ir išdalija vaikams. Maisto likučius iš lizdo išneša arba sulesa seniai. Po 10-14 dienų jau nėra reikalo šildyti jauniklių, ir abu tėvai lesina juos kiekvienas atskirai. Jaunikliai lizde išbūna 35-40 dienų, bet paskui dar visa šeima laikosi būryje ir seniai vis parūpina vaikams maisto.

## Taip pat skaitykite
* Lietuvos plėšrieji paukščiai

## Šaltiniai
Managva

**Managva** () – Nikaragvos sostinė ir didžiausias miestas. 1,05 mln. gyventojų (2019). Viena iš šilčiausių Centrinės Amerikos sostinių, ji yra tik 50 m aukštyje virš jūros lygio, prie pietinio Managvos ežero kranto. Tai šalies komercinis ir kultūros centras. Jame yra daug maisto apdirbimo, baldų gamybos, metalo apdirbimo, tekstilės įmonių, yra aliejaus rafinavimo fabrikas. Netoli miesto auginama kavamedžiai, kukurūzai ir medvilnė; cukranendrės, ryžiai, sorgas auginami rečiau. Managva turi gerą susisiekimą geležinkeliu ir automagistralėmis su Korinto (*Corinto*) uostu, Leono (*León*) ir Granados (*Granada*) miestais. Panamerikos magistralė ir tarptautinis oro uostas jungia Managvą su kitais Centrinės ir Šiaurės Amerikos miestais.

Mieste yra Darijo parkas (*Darío Park*), pavadintas žymaus Nikaragvos poeto Rubeno Darijo (*Rubén Darío*) garbei; Nacionaliniai rūmai; XX a. katedra. 1952 m. Managvos universitetas tapo Nacionalinio Nikaragvos universiteto dalimi. Mieste taip pat yra Centrinės Amerikos (įkurtas 1961 m.) ir politechnikos (įkurtas 1968 m.; universiteto statusą įgijo 1978 m.) universitetai.

## Istorija

Managvos teritorijoje indėnai gyvena nuo 12 tūkst. m. pr. m. e. 

Ispanų kolonizavimo laikotarpiu Managva buvo laikoma indėnų miestu, kuris turėjo mažiau svarbos nei tuomet ispaniški Nikaragvos miestai Leonas ir Granada. Tačiau nuolatinė tarpusavio konkurencija tarp pastarųjų dviejų miestų sąlygojo tai, kad 1857 m. kaip kompromisas sostine buvo paskelbta būtent Managva. Didelė Managvos dalis buvo atstatyta po 1931 metų, kai miestą nusiaubė žemės drebėjimas ir didžiulis gaisras. Po smarkaus 1972 m. žemės drebėjimo, verslo kvartalas buvo perstatytas 6 km į pietryčius nuo miesto centro. Per Nikaragvos revoliuciją Managvoje 1978–1979 m. aršiai kovojo Somosos režimo ir sandinistų pajėgos, ypač lūšnynuose.

1998 m. miestą nusiaubė uraganas Mičas.
## Sportas
; futbolo klubai
* CD Walter Ferretti – futbolo klubas; rungtyniavo aukščiausioje šalies lygoje.
* UNAN Managua – futbolo klubas; rungtyniavo aukščiausioje šalies lygoje.
* Managua FC – futbolo klubas; rungtyniavo aukščiausioje šalies lygoje.
* Juventus FC – futbolo klubas; rungtyniavo aukščiausioje šalies lygoje.

; stadionai
* Dennis Martínez nacionalinis stadionas
* Estadio Olímpico del IND Managua (stadionas);

## Miestai partneriai
Managvos miestai partneriai

* Amsterdamas, Nyderlandai
* Karakasas, Venezuela
* Kuritiba, Brazilija
* Havana, Kuba
* Los Andželas, JAV
* Majamis, JAV
* Panama, Panama
* Kitas, Ekvadoras
* Reusas, Ispanija
* Rio de Žaneiras, Brazilija
* San Salvadoras, El Salvadoras
* Santo Domingas, Dominikos Respublika
* Santjagas, Čilė
* Taipėjus, Taivanas
* Valencija, Ispanija
* Lima, Peru

## Galerija

Managuacascoviejo.JPG|Senamiestis
IglesiaManagua.png|Naujoji katedra
Tiscapa_Lagoon.jpg|Tiskapos lagūna
PalacioNacional.png|Nacionaliniai rūmai


## Išnašos
Tiu

: *Šis straipsnis apie Egipto istoriją. Apie skandinavų mitologijos karo dievą – [[Tiu (mitologija)]].*

**Tiu** (taip pat žinomas ir kaip *Teiev*) – ikidinastinio laikotarpio Žemutinio Egipto faraonas, valdęs ketvirto tūkstantmečio pr. m. e. pabaigoje Senovės Egipte. Šis valdovas valdė Nilo deltoje. Jis minimas Palermo stelos įraše kartu su nedideliu skaičiumi valdovų iš Žemutinio Egipto. Plačiau apie jo gyvenimą nėra nieko žinoma.

## Literatūra
* J. H. Breasted, History of Egypt from the Earliest Time to the Persian Conquest, 1909, p.36
* J. H. Breasted, Ancient Records of Egypt, Part One, Chicago 1906,
Vazneras

**Vazneras** – ikidinastinio laikotarpio Žemutinio Egipto faraonas. Manoma, kad valdė apie 3050 m. pr. m. e. Jis paminėtas Palermo steloje tarp kitų Žemutinio Egipto valdovų.

## Išnašos
Žemalė

**Žemalė** – kaimas Mažeikių rajono savivaldybėje, 10 km į vakarus nuo Tirkšlių. Seniūnaitijos centras. Urbanistikos paminklas. Stovi Žemalės Viešpaties Apsireiškimo Švč. Mergelei Marijai bažnyčia (pastatyta 1826 m.), veikia Žemalės pagrindinė mokykla, biblioteka, paštas (LT-89061). Pro kaimą teka kairysis Šerkšnės intakas Žemalupis.

## Etimologija

Bronius Kviklys manė, kad gyvenvietė pavadinta pro ją tekančio upelio Žemalupio vardu, nes kaimas kūrėsi iškirtus mišką prie Žemalės upelio į rytus nuo dvaro sodybos. Upelio pavadinimas palaipsniui pasikeitė, siekiant jo vardą atskirti nuo gyvenvietės vardo. Kazimieras Būga manė, kad *Žemalė* yra kuršiškas vietovardis. Galimas dalykas, kad jis sudarytas iš bendrinio žodžio *žemė* ir žemaitiškos priesagos *-alė*, taip pat būdingos Kuršo vietovardžiams.

## Istorija

Žemalės kaimas pirmą kartą paminėtas 1554 m. Tada kaimui atmatuoti 57 valakai žemės, iš kurių 40 paskirta valstiečiams.

1568 m. Lietuvos didžiosios kunigaikštijos valdovas Žygimantas Augustas Žemalės kaimą padovanojo Žemaičių seniūnui Jonui Jeronimui Chodkevičiui. Po jo mirties 1579 m. Žemalę paveldėjo sūnus Jonas Karolis Chodkevičius. Šis 1595 m. už paskolintus pinigus Žemalę įkeitė Palangos ir Gargždų seniūnei Elenai Vainienei, todėl buvo surašytas šio kaimo inventorius. Inventoriuje nurodyta, kad Žemalėje veikė dvi karčemos, gyveno siuvėjas, kalvis, valstiečiai už kiekvieną valaką privalėjo mokėti po tris kapas grašių, duoti pyliavą.

Vėliau Žemalė atiteko Sapiegoms. LDK maršalka Jonas Stanislovas Sapiega pagal 1633 m. birželio 22 d. aktą Žemalės kaimą pardavė bajorui Vilhelmui Berberijui, kuris čia pastatydino dvarą.

1713 m. Žemalei suteikta miestelio privilegija. 1752 m. pastatyta pirmoji Žemalės bažnyčia, nuo 1765 m. iki XIX a. pradžios čia veikė parapinė mokykla.

Sovietmečiu Žemalė buvo kolūkio centrinė gyvenvietė.

2025 m. sausio 28 d. patvirtintas Žemalės herbas.

|}

## Gyventojai

### Žymūs žmonės
* Kazys Erkumas (1859–1946), knygnešys.
* Ramutis Balčiūnas (1934–2009), dirigentas.
* Leopoldas Rozga (1945–2023), žurnalistas, redaktorius, kraštotyrininkas, publicistas.

## Šaltiniai

## Literatūra
* Žemalė – meilė mūsų (sud. Jonas Laurinavičius). – Kaišiadorys: Kaišiadorių literatų klubas „Gija“, 2004. – 43 p.: iliustr. – ISBN 9955-565-10-1
* Žemalė – D. Poškos gimtasis kraštas (sud. Povilas Šverebas, Rimantas Skeivys). – Vilnius: Vilniaus dailės akademijos leidykla, 2006. – 270 p.: iliustr. – ISBN 9955-624-64-7

## Nuorodos
*
Ro

**Ro** (arba *Iri Horas*, *Ro*, vadinamas pagal, Petrie) – Aukštutiniojo Egipto faraonas. Manoma, kad buvo ikidinastinis senovės Egipto faraonas, nors kai kurie archeologai abejoja jo egzistavimu. Jis buvo labiausiai tikėtino Ka neatidėliotinas pirmtakas. Karaliavo Abydose ir buvo palaidotas jo vietinėse kapinėse Umm el-Qa’ab šalia Ka, Narmero ir Pirmųjų Dinastijos karalių.

Argumentas prieš jo egzistavimą remiasi trūkumu serekh prieš jo vardą ir prasti liudijimai. Vienintelis kitas užrašas Iry-Hor už Abydoso ribų yra esantis Žemutiniame Egipte; tuo metu, kai Ka ir Narmeras turi daug užrašų, esančių iki Izraelio. Toby Wilkinson atmeta kapą kaip laikymo duobę ir vardą kaip iždo žymę. Šalininkai nurodo į dydį ir kapo vietą. Tai yra dvigubas kapas taip pat didelis kaip Ka ir Narmero, esantis padarytas pagal užsakyma, jungiantis vyresnes "U" kapines su Pirmais Dinastijos kapais.

Jo vardas yra užrašytas ant didelio indo, kaip ir kitų faraonų, ir papuoštas karališkuoju Horaus sakalu. Serekh galbūt buvo tradicija, kuri prasidėjo nuo Ka.
Skorpionų karalius

**Karalius Serketas** (išvertus reikštų **Karalius skorpionas** arba **Skorpionų karalius**; m. 3125 m. pr. m. e.) – ikidinastinio laikotarpio Aukštutinio Egipto karalius (faraonas). Valdė nuo 3150 iki 3125 m. pr. m. e. Siejamas su deive skorpione Serkete. Dalis archeologų Serketą tapatina su Narmeru, o kiti mano, kad Narmeras buvo jo įpėdinis. Buvo stiprus karo ir politikos vadovas.

Filmas Skorpionų karalius, pastatytas pasiskolinus Serketo vardą, neatitinka istorinių faktų.
Tulžiniai

**Tulžiniai** (*Alcedinidae*) – paukščių šeima, kuriai priklauso maži ir vidutinio dydžio paukščiai. Galva didelė. Snapas tiesus, ilgas ir stiprus. Kaklas trumpas. Sparnai trumpi, apvalūs. Labai ryškių spalvų.

Lizdą įsirengia urvuose, kuriuos išsirausia stačiose pakrantėse. Deda 2-7 baltus kiaušinius. Gyvena prie įvairių vandenų. Minta smulkia žuvimi bei vandens bestuburiais.

Paplitę visame pasaulyje, bet daugiausia rūšių yra tropikuose. Iš viso yra 22-24 rūšys, priklausančios 2-4 gentims. 

Lietuvoje gyvena viena rūšis – tulžys (*Alcedo atthis*).

## Gentys ir rūšys
* Tulžiai (*Alcedo*)
** *[[Alcedo hercules]]*
** Tulžys (*Alcedo atthis*)
** *[[Alcedo semitorquata]]*
** Blizgantysis tulžys (*Alcedo quadribrachys*)
** Mėlynausis tulžys (*Alcedo meninting*)
** Azūrinis tulžys (*Alcedo azurea*)
** Bismarko tulžys (*Alcedo websteri*)
** Mėlynjuostis tulžys (*Alcedo euryzona*)
** *[[Alcedo cyanopecta]]*
** Sidabriškasis tulžys (*Alcedo argentata*)
** Malachitinis tulžys (*Alcedo cristata*)
** Madagaskarinis tulžys (*Alcedo vintsioides*)
** Baltasnapis tulžys (*Alcedo leucogaster*)
** Mažasis mėlynasis tulžys (*Alcedo coerulescens*)
** Mažasis tulžys (*Alcedo pusilla*)
** Paprastasis tulžys (*Alcedo nais*)
** São Tomé tulžys (*Alcedo thomensis*)

* Tripirščiai tulžiai (*Ceyx*)
** Juodnugaris tulžys (*Ceyx erithacus*)
** Filipyninis tulžys (*Ceyx melanurus*)
** Sulavezinis tulžys (*Ceyx fallax*)
** Rudnugaris tulžys (*Ceyx rufidorsa*)
** Įvairiaspalvis tulžys (*Ceyx lepidus*)

* Mažieji tulžiai (*Ispidina*)
** Madagaskarinis mažasis tulžys (*Ispidina madagascariensis*)
** Afrikinis mažasis tulžys (*Ispidina picta*)
** Tulžys - mažylis (*Ispidina lecontei*)
Charles Maurice de Talleyrand-Périgord

**Šarlis Morisas Taleiranas** (; 1754 m. vasario 2 d. – 1838 m. gegužės 17 d.) – žymus ir garsus Prancūzijos diplomatas, Napoleono Bonaparto (bei daugelio kitų valdovų po jo) užsienio reikalų ministras, Prancūzijos diplomatijos vadovas, nulėmęs daugelį taktinių Prancūzijos užsienio politikos ir strategijos įgyvendinimo sprendimų.

Už savo veiklą gavo Benevent’o kunigaikščio (1806), Perigoro hercogo (von Talleyrand-Périgord) (1807) ir hercogo von Dino titulus (1815), pelnė daugelio Europos valstybių apdovanojimus iš to meto jas valdžiusių monarchų rankų.

## Taip pat skaitykite
* Prancūzijos revoliucija;
* Vienos kongresas.

## Nuorodos
* Charles-Maurice de Talleyrand gerbėjų draugija  .
Konsulinis korpusas

**Konsulinis korpusas** (, sutrumpintai **CC**) – konsulinių pareigūnų, akredituotų dirbti tam tikroje valstybėje, visuma. Vykdo konsulinę politiką, remdamasis užsienio reikalų ministerijos direktyvomis ir instrukcijomis, bendradarbiauja su kitais diplomatinės tarnybos (diplomatais, URM pareigūnais) tarnautojais.

## Nuorodos
* Corps Diplomatique
Diplomatija

**Diplomatija** visuma priemonių, kurių pagalba tarptautinės teisės subjektas (valstybė, tarpt. organizacija) yra atstovaujamas santykiuose su kitais subjektais. Diplomatai paprastai yra akredituojami – naujas pasiuntinys arba ambasadorius įteikia savo vyriausybės skiriamuosius raštus valstybės, kuriai jis yra skirtas vyriausybei, tuo patvirtindamas kad gali vesti derybas ir atstovauti savo šaliai. Diplomatams suteikiamas diplomatinis imunitetas, kuris saugo jį nuo galimos baudžiamosios, civilinės ar administracinės atsakomybės.

„Diplomatišku“ vadinamas toks elgesys, kuris rodo polinkį į kompromisus, taip pat stengiasi suprasti kitos pusės norus ir siekius.

Svarbiausios tarptautinės diplomatijos institucijos yra diplomatinės tarnybos.

Yra keletas pagrindinių diplomatijos formų. Paprasčiausia ir seniausia yra dvišalė diplomatija tarp dviejų valstybių. Ši diplomatija paprastai pasireiškia ambasadų veikla ir aukščiausiųjų valstybės pareigūnų vizitais į kitas šalis. Kita diplomatijos forma yra daugiašalė diplomatija, kai keletas valstybių vienu metu siekia gauti bendrą rezultatą, kuris būtų visoms joms įpareigojantis. Formalios daugiašalės diplomatijos pradžia laikomas XIX a. vykęs Vienos Kongresas.

## Diplomatinė atstovybė

## Nuorodos

* Jungtinės Tautos
* Fletcher School of Law and Diplomacy
* Georgetown University School of Foreign Service
* Le Monde diplomatuque
* Diplomatijos žodynas vok. k. 

## Papildomam skaitymui

**Lietuvių k.**  	
* Diplomatija, Henry Alfred Kissinger, Leidykla: Pradai. Išleidimo metai: 2003, Formatas: 16x25 cm, ISBN 9986-943-88-4, Puslapių skaičius: 902.
* Der Derian, James: Apie diplomatiją.  Vakarų susvetimėjimo genealogija. Eugrimas.
Pajūrio šoklys

**Pajūrio šoklys** (*Cicindela maritima*) – žygių (*Carabidae*) šeimos vabalas, įrašytas į Lietuvos raudonąją knygą.  
## Aprašymas
10-13 mm ilgio. Plėšrus, minta kitais vabzdžiais, lervos taip pat plėšrios – gyvena smėlyje išraustuose urveliuose. 
## Paplitimas
Paplitę Azijoje ir Europoje upių, ežerų ir jūrų pakrantėse. Lietuvoje aptiktas 1961 m. Kuršių nerijoje, Nidoje, Parnidžio kopose.  

## Nuorodos
*Dune tiger Beetle (Cicindela maritima) 
*Cicindela maritima
Šokliai

**Šokliai** (*Cicindelinae*) – Žygių (*Carabidae*) šeimos pošeimis. (Kai kurie entomologai šoklius laiko atskira šeima *Cicindelidae*). Vabalų galva kartu su akimis platesnė už prieškrūtinį. Antenos išaugusios kaktoje tarp viršutinių žandų pamatų. Antsparniai ryškiai žali ar rudi su baltu piešiniu. Viršutiniai žandai ilgi, pjautuviški, dantyti. Kojos ir antenos laibos ir ilgos.

Vabalai grobuonys. Šiltomis saulėtomis dienomis aptinkami atvirose smėlio kalvelėse, retuose pušynuose, sausose pievose. Skraido šuoliais. Lervos gyvena žemėje vertikaliai išraustuose urveliuose, kuriuose tykoja grobį.

Lietuvoje gyvena 6 rūšys priklausančios dviem gentims:
Baltalūpis šoklys

**Baltalūpis šoklys** (*Cicindela hybrida*) – žygių (*Carabidae*) šeimos vabalas. Dydis 12-16 mm. Kūno viršutinė pusė vario rudumo ar kiek žalsva, apatinė – žalia. Antsparniai su baltomis dėmelėmis ir raiščiais. Skraido šuoliais atvirose miško aikštelėse, smėlynuose. Lietuvoje dažna rūšis.
Žaliasis šoklys

**Žaliasis šoklys** (*Cicindela campestris*) – šoklių (*Carabidae*) šeimos vabalas. Dydis 12-15 mm. Kūno viršutinė pusė žalia. Antsparniai iš šonų ir per vidurį su baltomis dėmelėmis. Kūno apačia mėlynai violetinė. Krūtinės šonai ir kojos vario raudonumo. Pavasarį aptinkamas žole apaugusiose vietose.

Lietuvoje dažna rūšis.
Diplomatas

Žodis „diplomatas“ turi keletą reikšmių:
*Diplomatas (tarnautojas) – tarpt. teisėje – URM žinybos tarnautojas, padedantis įgaliotiems asmenims palaikyti oficialius tarptautinius santykius bei ryšius. (žr. diplomatija, diplomatinė misija);
*Diplomatas (perkeltine prasme) – asmuo, kuris siekia savo tikslų derybų, takto, subtilumo pagalba santykiuose su kitais;
*Diplomatas (drabužis) – tam tikros rūšies paltas;
*Diplomatas (lagaminas) – nedidelis plokščias lagaminas.
Ambasadorius

**Ambasadorius** yra valstybės diplomatinis atstovas, akredituotas prie užsienio šalies vyriausybės arba valstybės vadovo, arba tarptautinės organizacijos. Tai aukščiausio rango valstybės reprezentantas santykiuose su užsienio valstybėmis.

Ambasadorius savarankiškai vadovauja diplomatinei atstovybei, vadinamai ambasada. Jos personalas (diplomatinis ir aptarnaujantysis) naudojasi diplomatiniais imunitetais ir privilegijomis.

Aukščiausi Šventojo Sosto diplomatiniai atstovai vadinami Apaštališkaisiais nuncijais.

## Taip pat skaitykite
* Konsulas
* Diplomatinis korpusas
Diplomatinė atstovybė

**Diplomatinė atstovybė** – užsienio valstybėje ar prie tarptautinės organizacijos (kelių tarptautinių organizacijų) nuolat veikianti diplomatinės tarnybos institucija oficialiems tarpvalstybiniams santykiams ar oficialiems santykiams su tarptautine organizacija palaikyti.

Diplomatinės atstovybės yra kelių rangų: misijos, pasiuntinybės, ambasados. Iki Antro pasaulinio karo ambasadų rango atstovybes turėjo tik imperinės valstybės, o kitos tenkinosi pasiuntinybių rango diplomatinėmis atstovybėmis. Po karo, palaipsniui, visos valstybės pakėlė savo diplomatinių atstovybių rangus į ambasadų lygį. Susideda iš diplomatinio, administracinio techninio ir aptarnaujančiojo personalo, turinčio diplomatinius imunitetus ir privilegijas.

## Funkcijos
Diplomatinės atstovybės funkcija yra įgyvendinti užsienio politikos uždavinius, vykdyti konsulines ir užsienio prekybos funkcijas. Ji atstovauja savo valstybei priimančioje valstybėje ar, kitu atveju, tarptautinėje organizacijoje, palaiko oficialius santykius ar ryšius su ta valstybe ar organizacija, veda derybas, gauna, teisėtais būdais renka ir perduoda savo valstybei informaciją apie tos valstybės ar tarptautinės organizacijos veiklą, gina savo valstybės, jos piliečių, įmonių bei kitų juridinių asmenų teises bei teisėtus interesus. Atstovybė prie tarptautinės organizacijos dar užtikrina valstybės suinteresuotų institucijų dalyvavimą tarptautinės organizacijos veikloje bei padeda įgyvendinti tos tarptautinės organizacijos tikslus ir uždavinius.

Diplomatinė atstovybė taip pat skleidžia informaciją apie savo valstybę, jos politinį, ekonominį gyvenimą, įvykius, taip pat kultūrą, papročius ir tradicijas. Atstovybė užsienio valstybėje taip pat skatina savo ir tos valstybės draugiškus santykius, plėtoja ekonominį, kultūrinį ir mokslinį šių valstybių bendradarbiavimą, taip pat bendradarbiavimą dėl saugumo ir taikos užtikrinimo.

Diplomatinių atstovybių funkcijų įgyvendinimui užtikrinti garantuojama diplomatinės atstovybės patalpų, dokumentų ir archyvų neliečiamybė.

## Vadovas
Diplomatinei atstovybei vadovauja valstybės diplomatinis atstovas arba reikalų patikėtinis. Diplomatinis atstovas vienu metu gali būti akredituotas keliose užsienio valstybėse, gavus tų valstybių sutikimą. Taip pat gali būti paskirtas atstovauti valstybei ir tarptautinėje organizacijoje.

## Personalas
Diplomatinėje atstovybėje ar konsulinėje įstaigoje dirba įvairus diplomatinis personalas: diplomatai, specialieji atašė ir jų pavaduotojai, karinis atstovas ir jo pavaduotojai, specialieji patarėjai ir jų pavaduotojai. Be šių, dar yra administracines ir aptarnaujančiąsias funkcijas atliekantys darbuotojai.

## Taip pat skaityti
* Užsienio reikalų ministerija
* Konsulinė įstaiga
* Diplomatiniai santykiai
* Diplomatija
* Diplomatinis pasas
* Diplomatinis rangas

## Šaltiniai
Diplomatinis atstovas

**Diplomatinis atstovas** – diplomatas, oficialiai atstovaujantis savo valstybei santykiuose su užsienio valstybėmis ar tarptautinėmis organizacijomis. Jis reziduoja užsienyje arba atitinkamai priimančiojoje valstybėje.

## Lietuva

### Skyrimo tvarka
1. Atstovą skiria Prezidentas Vyriausybės teikimu, prieš tai kandidatūrą apsvarsčius Parlamento Užsienio reikalų komitete, diplomatinį atstovą užsienio valstybėje ir gavus užsienio valstybės sutikimą priimti (agremaną).

3. Žiniomis apie kandidato į diplomatinius atstovus skyrimo procesą keičiamasi vadovaujantis valstybės ir tarnybos paslapčių įstatymu. Prašymo dėl sutikimo priimti (agremano) diplomatinį atstovą užsienio valstybėje pateikimo tvarką nustato užsienio reikalų ministras.

4. Kai diplomatinis atstovas išdirba daugiau kaip 3 metus, Vyriausybė gali siūlyti Respublikos Prezidentui jį atšaukti.
 

### Funkcijų vykdymo pradžia
Diplomatinis atstovas užsienio valstybėje savo funkcijas pradeda vykdyti tada, kai įteikia įgaliojamuosius raštus valstybės, į kurią jis paskirtas, vadovui ar kitam šio įgaliotam pareigūnui arba kai praneša apie atvykimą ar įteikia įgaliojamųjų raštų nuorašą valstybės, į kurią jis paskirtas, užsienio reikalų ministrui ar užsienio reikalų ministerijos funkcijas atliekančios institucijos vadovui ar kitam šio įgaliotam pareigūnui, kaip toje valstybėje įprasta.

### Diplomatinio atstovo prie tarptautinės organizacijos funkcijų vykdymo pradžia
Diplomatinis atstovas prie tarptautinės organizacijos savo funkcijas pradeda vykdyti įteikęs įgaliojamuosius raštus tarptautinės organizacijos vadovui arba kita tarptautinėje organizacijoje nustatyta tvarka.

## Nuorodos

* Ambasadorius
* Laikinasis reikalų patikėtinis
* Attaché
* Diplomatija
* Doyen
* Konsulinė sutartis
* Konsulas
Amunetė

**Amunetė** („paslėptoji“) – egiptiečių mitologijoje moteriškoji Amono antrininkė, jo žmona. Ji buvo viena iš pirmapradžių Hermopolio Ogdoad aštuonių dievų grupės. Amunetė buvo oro sudievinimas. Kaip ir visos Ogdoad deivės, vaizduojama kaip gyvatė arba moteris su gyvatės galva.

Išaugus deivės svarbai tapo moteriškuoju Atumo pavidalu, buvo tapatinama su Jusazete (), Atumo šešėliu. Buvo vadinama kūrimo motina, valdžiusia medį, iš kurio pasirodė gyvybė. Vardas „paslėptoji“ siejamas su pomirtiniu pasauliu, ji sutikdavo numirusius. Todėl dažnai vaizduojama kaip moteris su hieroglifu „vakarai“ ant galvos.

Vėliau tapo identifikuojama kaip atskira deivė ir tapo Amono žmona. Tačiau liko oro deive, todėl buvo vaizduojama kaip sparnuota deivė, moteris su vanagu, ar stručio plunksnomis pasipuošusi galvą.

Vėliau Amunetę pakeitė Muta, kuri tapo Amono žmona, o Amunetė tapo Jabetės, mėnulio personifikacijos, meiluže. Buvo dažnai vaizduojama ant kapų, karstų ir sarkofagų.

Garbinta Tėbuose kartu su Amonu ir Muta, vakariniuose Deltos rajonuose Memfyje, Abidose.

## Šaltiniai
Reikalų patikėtinis

**Reikalų patikėtinis** () – diplomatas, diplomatinės atstovybės užsienio valstybėje ar prie tarptautinės organizacijos vadovas, neturintis ambasadoriaus rango.

## Laikinasis reikalų patikėtinis
Laikinasis reikalų patikėtinis () skiriamas, kai ambasadorius laikinai negali eiti savo pareigų arba kol diplomatinei atstovybei bus paskirtas nuolatinis reikalų patikėtinis.

Laikinasis reikalų patikėtinis atstovauja savo valstybei užsienio valstybėje ar tarptautinėje organizacijoje ir vadovauja diplomatinei atstovybei. Vadovaudamas diplomatinei atstovybei, laikinasis reikalų patikėtinis turi tokias pat teises ir pareigas kaip ir diplomatinis atstovas.

### Pagrindinės atsakomybės
***Atstovavimas valstybei:** atstovauja Lietuvos Respublikai (ar kitai valstybei) užsienio valstybėje ar tarptautinėje organizacijoje.
***Vadovavimas atstovybei:** vadovauja diplomatinei atstovybei, pavyzdžiui, ambasadai, kai nėra paskirto ambasadoriaus.
***Laikinasis statusas:** dažnai tai yra laikinasis reikalų patikėtinis (), skiriamas Užsienio reikalų ministro įsakymu, kol bus paskirtas nuolatinis diplomatinis atstovas.

## Šaltiniai
Fjordas

**Fjordas** – ledyno pergilintas slėnis, paprastai siauras, tęsiasi žemiau jūros lygio ir užpiltas druskingu jūros vandeniu. Fjordas susidaro, kai ledynas atsitraukia, palikdamas **U** formos slėnį labai stačiais kraštais, ir jūros vanduo jį užlieja. Gylis gali siekti daugiau nei kilometrą. Galinė morena, susiformavusi slenkant ledynui, yra fjordo gale po vandeniu, todėl vieta, kur fjordas jungiasi su jūra, yra šiek tiek seklesnė.

Norvegijoje prie bendro fjordų formavimosi proceso prisidėjo dar ir tai, kad slegiamas ledyno žemės paviršius nugrimzdo, dėl to ledyno suformuotas slėnis yra žymiai gilesnis nei jį supanti jūra. Po ledyno ištirpimo žemės paviršius ėmė kilti į buvusią padėtį, tačiau labai lėtai (iki šiol Norvegija per metus pakyla maždaug 1 cm), dėl to, pvz., Sognės fjordas yra 1 300 m gylio, tuo tarpu Šiaurės jūros vidutinis gylis yra 94 m, o giliausia vieta nesiekia 775 m.

Fjordai puikiai tinka įrengti uostams, laivų statykloms, vystyti žuvininkystę.

## Paplitimas
Fjordų aptinkama:
* Antarktidoje,
* įvairiose Arkties vandenyno salose,
* Kanadoje,
* pietinėje Čilės dalyje,
* Grenlandijoje,
* Islandijoje,
* Airijoje,
* Juodkalnijoje,
* Naujojoje Zelandijoje,
* Škotijoje,
* Norvegijoje,
* Švedijoje,
* JAV.

Ilgiausi fjordai:
* Skorsbio užutėkis Grenlandijoje, ilgis 350 km,
* Sognės fjordas Norvegijoje, 203 km,
* Hardengerfjordas Norvegijoje, 179 km.
Diplomatinis pasas

**Diplomatinis pasas** – asmens dokumentas, patvirtinantis, kad jį gavęs asmuo yra diplomatas.

## Lietuvoje

Lietuvoje diplomatinius pasus išduoda Užsienio reikalų ministerija šiems asmenims:
# Respublikos Prezidentui, jo sutuoktiniui ir vaikams
# Seimo nariams, Seimo pirmininko sutuoktiniui
# Vyriausybės nariams; Ministro Pirmininko sutuoktiniui
# Konstitucinio Teismo pirmininkui;
# Lietuvos Aukščiausiojo Teismo pirmininkui;
# Lietuvos Respublikos generaliniam prokurorui;
# 1990 m. kovo 11 d. Nepriklausomybės atstatymo akto signatarams;
# valstybės pripažįstamų tradicinių Lietuvos bažnyčių ir religinių organizacijų aukščiausiesiems hierarchams (Lietuvos katalikų bažnyčios kardinolams ir vyskupams, kitų konfesijų to paties lygio dvasininkams);
# diplomatams;
# asmenims, kuriuos Respublikos Prezidentas, Vyriausybė ar užsienio reikalų ministras siunčia į užsienio valstybes su specialiąja misija;
# etatiniams diplomatiniams kurjeriams;
# specialiesiems atašė, specialiųjų atašė pavaduotojams;
# kariniam atstovui ir jo pavaduotojams;
# specialiesiems patarėjams ir jų pavaduotojams;
# Lietuvos Respublikos piliečiams, išrinktiems Europos Parlamento nariais bei jų sutuoktiniams.

## Nuorodos
* Diplomatinės tarnybos įstatymas
Konsulatas

**Konsulatas** turi keletą reikšmių:

# politologijoje ir diplomatijoje yra viena iš konsulinės įstaigos klasių (tipų);
# Valdymo laikotarpis, žr. Konsulatas (Prancūzija);
# Tarnyba, pareigybė, žr. Konsulatas (Roma): istorijoje, konsulo kaip valstybės pareigūno valdymo laikotarpis prasidėjo Senovės Romoje, taip pat Prancūzijoje pirmo konsulo (Napoleono) valdymo konsulatas.
Konsulinė pagalba

**Konsulinė pagalba** – valstybės garantuojama parama piliečiams užsienyje nepriklausomai nuo jų buvimo už valstybės sienos ribų priežasčių, legalumo, materialinės padėties. Konsulinė įstaiga ar diplomatinė atstovybė privalo padėti savo valstybės piliečiui įvairiais atvejais. Teisė į konsulinę pagalbą yra numatyta 1963 m. Vienos konvencijos dėl konsulinių santykių 36 straipsnyje, kuris numato valstybėms teisę susisiekti su savo piliečiais.

## Teikimas
Iš (pilietybės) valstybės pusės teikiama tada, kai asmeniui, esančiam užsienyje, nėra taikoma buvimo valstybės institucijų prievarta, tačiau dėl objektyvių aplinkybių (stichinių nelaimių, autoavarijos, dokumentų praradimo, sveikatos sutrikimo, nelaimingo atsitikimo) reikalinga pagalba (parama), kuri negali būti suteikta trečiųjų asmenų (privačių asmenų, visuomeninių organizacijų, buvimo valstybės institucijų).

## Apimtis
Kiekviena valstybė nusprendžia pati, kokia apimtimi ji teikia konsulinę pagalbą ir gynybą. Atitinkamai piliečiai turi teisę reikalauti, kad jiems būtų suteikta būtinoji pagalba ir parama.

Pagalbos formos bei apimtis priklauso nuo konkrečių piliečių, esančių buvimo valstybėje, poreikių. Ši pagalba apima reikalingos informacijos, atstovavimo ir teisinės pagalbos suteikimą (konsulinė gynyba). Pagalba gali pasireikšti ir tuo, kad asmeniui padedama grįžti į nuolatinės gyvenamosios vietos valstybę ar į kitą tinkamą šalį. Asmuo, kuriam buvo suteikta pagalba, gali būti įpareigojamas atlyginti išlaidas. Ši pareiga taip pat tenka asmens giminaičiams bei sutuoktiniui priklausomai nuo išlaikymo pareigos.

Jeigu konsulinėje apygardoje įvyksta ar gresia stichinės nelaimės, konsuliniai pareigūnai privalo imtis reikiamų priemonių, siekiant suteikti pagalbą piliečiams, patyrusiems žalą ar asmenims, kuriems ji gresia atsirasti. Tokia pagalba teikiama ir piliečių šeimos nariams (neturintiems pilietybės) bei piliečių palikuonims, jei jie kartu gyvena (ar gyveno); vėliau asmuo privalo kompensuoti pagalbos suteikimo išlaidas.

Siekiant operatyviai suteikti pagalbą, konsuliniai pareigūnai privalo sudaryti jų apygardoje gyvenančių piliečių bei kitų pagalbos asmenų bei jų šeimos narių sąrašą bei jį nuolat papildyti, aktualizuoti.

Konsulinis pareigūnas, jo konsulinėje apygardoje mirus atstovaujamos valstybės piliečiui, privalo pranešti piliečio artimiesiems bei prašant turi padėti organizuoti palaikų pervežimą.

## Lietuva
Lietuvoje konstituciniame lygmenyje yra įtvirtinta nuostata, atspindinti konsulinės pagalbos Lietuvos piliečiams galimybę: **Lietuvos valstybė globoja savo piliečius užsienyje** (LR Konstitucijos 13 straipsnis).

## Taip pat žiūrėti
* Konsulinė gynyba
* Pilietybė
* Konsulinės funkcijos

## Nuorodos

* http://www.urm.lt 
* http://www.eda.admin.ch/sub_dipl/g/home/thema/intlaw/consu.html  (Šveicarijos URM)
Archeopteriksas

**Archeopteriksas** (*Archaeopteryx*) – išnykusių senovinių paukščių gentis.

Gyveno prieš 150 mln. metų, Juros periode. Pirmą kartą paukščio liekanos rastos 1860 m. Bavarijoje, Zolenhofeno skalūnuose. Vėliau rasti dar keletas skeletų, kurie aprašyti kaip atskiros rūšys: *Archaeopteryx macrura*, *Archaeopteryx siemesni*. Dabar dauguma tyrinėtojų dėl svaresnių duomenų stokos yra linkę pripažinti visus radinius esančius **Archaeopteryx lithographica**.

## Apibūdinimas
Šis paukštis buvo šarkos didumo, apaugęs plunksnomis, šiltakraujis gyvūnas. Priekinės galūnės virtusios sparnais. Jų keliamąjį paviršių sudarė plasnojamosios plunksnos. Raktikauliai suaugę į šakutę, dubuo, kaip ir dabartinių paukščių, su ilgais atgal pakrypusiais gaktikauliais. Kojų pastaibis iš trijų suglaustų slėnakaulių. Kojos buvo su 4 pirštais, iš kurių 3 pakrypę į priekį, o pirmas išlenktas atgal. Archeopteriksas neturėjo raginio snapo. Jo nedideli dantys buvo viršutiniame ir apatiniame žande. Uodega iš 20 slankstelių. Uodegos vairuojamosios plunksnos išsidėsčiusios šonuose simetriškai. Krūtinkaulis siauras, be keteros. Sparnuose 3 gerai išsivystę laisvi pirštai su aštriais nagais. Dubuo rėmėsi tik į 4–6 slankstelius, tačiau su jais nebuvo suaugęs.

Nors archeopteriksai skraidė prastai, tačiau vikriai laipiojo medžiais, kabindamiesi gerai išsivysčiusiais sparnų pirštais, ir galėjo toli nušokti. Žeme vaikščiojo dviem kojomis, tačiau nevikriai.


Archaeopteryx NT.jpg
Archaeopteryx Philadelphia.jpg
Twelfth Archaeopteryx specimen.jpg
Eleventh Archaeopteryx specimen.jpg



## Šaltiniai
Konsulinis pareigūnas

**Konsulinis pareigūnas** ( – patarėjas) – paprastai valstybės tarnautojas, kuriam pavedama atlikti konsulines funkcijas: valstybės, jos ginamų asmenų – piliečių, juridinių bei kitų (pvz., valstybėje leidimą gyventi turinčių pabėgėlių) – gynimo (konsulinė pagalba), atstovavimo, registravimo, notarines, administracines bei kitas funkcijas. Konsuliniai pareigūnai gali atlikti ir diplomatines funkcijas, jeigu jos jiems yra pavedamos.

Europos valstybėse diplomatai paprastai turi ir konsulinių pareigūnų įgaliojimus. Konsuliniams pareigūnams gana retai pavedamos diplomatinės funkcijos, kadangi jos susijusios su diplomatiniais imunitetais ir privilegijomis, kurios yra platesnės už konsulinius imunitetus, tam būtinas buvimo valstybės sutikimas, gali iškilti kitokių teisinių ir politinių kliūčių (pvz., dėl konkrečių personalijų tinkamumo buvimo valstybės vyriausybei, sutikimo dėl jų išreiškimo būtinybės ir kt.).

Asmuo, paskirtas konsulato vadovu, vadinamas konsulu.

## Generalinis konsulas ir kitos konsulinės klasės
**Generalinis konsulas** – aukščiausios klasės konsulinis pareigūnas, konsulinės įstaigos, vadinamos generaliniu konsulatu, vadovas.

**Konsulas** – diplomatinės atstovybės konsulinis pareigūnas,
arba
konsulinės įstaigos, vadinamos konsulatu, vadovas.

Skiriamos dar vicekonsulo ir konsulinio agento konsulinės klasės.

## Garbės konsulai ir etatiniai konsulai
Skiriami garbės konsulai ir etatiniai konsulai. Lietuvoje pastarieji yra diplomatinės tarnybos nariai, gaunantys algą iš valstybės biudžeto.

## Nuorodos
* LR URM tinklalapis
Dinamitas

**Dinamitas** – galingesnis nei parakas sprogmuo, kurio sudedamosios dalys yra nitroglicerinas ir sorbento mišinys.

## Istorija
Žodis *dinamitas* yra kilęs iš graikų kalbos žodžio *δυναμις* (dunamis), reiškiančio galią, ir priesagos *-ιτης* (-itēs).

Mišinį 1866 m. išrado ir 1867 m. spalio mėn. užpatentavo švedų chemikas ir inžinierius Alfredas Nobelis. Jis nustatė, kad nitroglicerolį galima stabilizuoti sumaišius su infuzorinės žemės milteliais, kurie gaunami iš kreidingų nuosėdinių uolienų.

Išradėjas dinamitą pardavinėjo kaip „Nobelio saugius sprogimo miltelius“. Po pristatymo visuomenei dinamitas tapo labai populiarus parako ir nitroglicerino pakaitalas .

Nobelis griežtai kontroliavo patentą ir nelicencijuotą gamybą greitai uždrausdavo. Bet keletas Jungtinių Amerikos Valstijų verslininkų apėjo patentą, naudodami šiek tiek kitokią formulę. Nepaisant to, dinamitas atnešė Nobeliui didžiulius turtus, kuriuos jis panaudojo steigdamas Nobelio premiją.

## Sudėtis
Dinamitą sudaro 3 dalys nitroglicerino, 1 dalis sorbento mišinio ir nedidelis natrio karbonato kiekis. Iš šio mišinio padaromos lazdelės, kurios įvyniojamos į popierių. Dažniausiai dinamitas gaminamas apie 20 cm ilgio ir 2,5 cm storio lazdelėmis, bet būna ir kitokių formų.

## Savybės
Pats nitroglicerinas yra labai sprogus, grynas jis labai jautrus šokui (gali sprogti nuo smūgio), o po kiek laiko tampa dar nestabilesnės būsenos. Dėl to gryną nitrogliceriną pavojinga naudoti ar transportuoti. Sumaišytas su sorbento mišiniu nitroglicerinas tampa nebejautrus smūgiui.

Dinamitas yra gan nejautrus smūgiams ir trinčiai. Sakoma, kad dinamitas sudegs, bet nesprogs, jei bus įmestas į nedidelę ugnį.

Silpnas sprogimas dinamitą detonuoja; tam naudojama sprogdinamoji galvutė ar panašūs prietaisai. Dinamitas taip pat gali būti detonuotas išmirkius lazdelę benzine ir tada padegus.

Ilgai laikant dinamitą, jis „prakaituoja“, t. y., nitroglicerinas prasiskverbia pro sorbentą į paviršių ir ant lazdelės paviršiaus suformuoja gryno skysčio lašelius. Tai sukelia pavojų, ir dėl to sumažėja dinamito panaudojimo galimybės.

## Panaudojimas
Dinamitas naudojamas statybose, kalnakasybos pramonėje, povandeniniams sprogdinimams, kasant tunelius, pastatams griauti. Taip pat dinamitas plačiai naudotas kariniuose konfliktuose. Šiuo metu daugelyje sferų dinamitą pakeitė nauji sprogmenys.

## Taip pat skaitykite
* Trotilas

## Šaltiniai
Atašė

**Atašė**, **attaché** (prancūzų kalba *attacher*, pritvirtinti) arba **attachée** (moter. giminė) plačiąja prasme – kiekvienas diplomatinio korpuso bendradarbis. Tai yra žemiausias diplomatinis rangas, suteikiamas diplomatinėje tarnyboje.

Siaurąja prasme – atašė yra atsakingas užsienio atstovybės darbuotojas, kuriam pavesta tam tikra speciali veiklos sritis, pvz., kariuomenė (gynybos atašė), laivynas (jūrų atašė), ekonomika (komercijos atašė), prekyba (prekybos atašė), kultūra (kultūros atašė), sportas ar kita. Atašė yra atstovybės patarėjas savo srities klausimais, be to teikia vyriausybei reikalingas žinias. Atašė paprastai siunčia šakinė ministerija. Darbuotojų, priskirtų prie atašė, visuma sudaro atašatą.

Tarpukaryje Lietuvos karo atašė skyrė Krašto apsaugos ministras, susitaręs su užsienio reikalų ministru. Tuo metu Lietuvos karo atašė buvo Rygoje (Baltijos valstybėms) ir Berlyne.

## Taip pat skaitykite
* Branduolinės energetikos atašė
* Karo atašė, gynybos atašė
* Energetikos atašė
* Ekonomikos atašė
* Vidaus rinkos atašė
* Komercijos atašė
* Kultūros atašė
* Policijos atašė
* Teisės atašė

## Šaltiniai
Planko konstanta

**Planko konstanta** – veiksmo kvantas, mažiausias leistinas veikimo kiekis fizinėje visatoje. Ši fizikinė konstanta žymima **h**. Taip pat dar naudojama konstanta \hbar=\frac{h}{2\pi}. Ši konstanta dažnai vadinama Dirako konstanta.

Klasikinėje fizikoje veikimas yra vienareikšmiškai apibrėžiamas per materialaus kūno trajektorijos integralą. Tačiau moderniojoje kvantinėje fizikoje materialūs kūnai trajektorijų neturi, todėl šiuo atveju veikimas negali būti apibrėžiamas tuo pačiu būdu. Šiuo atžvilgiu nėra visiškai aišku, kaip kitaip apibrėžti kvantinėje mechanikoje sutinkamą Planko konstantą, kaip tik veikimo kvantas.

2010 metų CODATA rekomenduojamos vertės:
: h=6.626\ 069\ 57(29) \times10^{-34}\ \mbox{J}\cdot\mbox{s}
: h=4.135\ 667\ 516(91) \times10^{-15}\ \mbox{eV}\cdot\mbox{s}.
: \hbar\equiv\frac{h}{2\pi}=1.054\ 571\ 726(47)\times10^{-34}\ \mbox{J}\cdot\mbox{s},
: \hbar\equiv\frac{h}{2\pi}=6.582\ 119\ 28(15) \times10^{-16}\ \mbox{eV}\cdot\mbox{s}.

Skaitmenys skliausteliuose žymi standartinę paklaidą - paskutinių skaitmenų (esančių ne skliausteliuose) tikslumą. Tai tolygu užrašymui:
: h=(6.626\ 069\ 57 \pm 0.000\ 000\ 29 )\times10^{-34}\ \mbox{J}\cdot\mbox{s}

Planko konstanta yra naudojama daugelyje kvantinės fizikos formulių. Planko konstantos apibrėžimas yra
: E=h\nu\,
: arba
: E=\hbar \omega

čia

* *E* yra vieno fotono energija;
* \nu – fotono dažnis;
* \omega=2\pi\nu – fotono kampinis dažnis;

## Istorija
1900 m. konstantą postulavo Maksas Plankas kaip proporcingumo konstantą reikalingą eksperimentinei juodojo kūno spinduliuotei paaiškinti.

## Šaltiniai
Antajus

**Antajus** (arba ***Nemtis***, anksčiau ***Antis***) – dievas Egiptiečių mitologijoje, garbintas Anteopolyje, šiaurinėje Aukštutinio Egipto dalyje. Jo kultas siekia antrąją faraonų dinastiją, kurios valdymo metu jau turėjo atsidavusius žynius. Laikui einant pripažintas keltininkų dievu ir vaizduojamas kaip valtyje stovintis sakalas. Antajus siejamas su Horu, kadangi šis buvo dievas sakalas ir jų kulto centrai sutapo.

Antajus pasirodo istorijoje, kuri pasakoja apie tai, kaip Aukštutinis Egiptas nukariauja Žemutinį (kurio globėjas buvo Setas). Šioje istorijoje Setas mėgina įgauti galios įkalbėdamas visus dievus (išskyrus Totą). Setas bijojo Izidės įsikišimo, todėl liepė Antajui neperkelti nieko į salą, kurioje Setas susitiko su kitais dievais. Tačiau Izidė užsimaskuoja senute ir Antajus nesuprasdamas klastos perkelia ją į salą, atsidėkodama Izidė duoda auksinį žiedą. Izidė panaudoja burtus ir pasitarimas sužlunga. Už klaidą Antajų nubaudžia, jam nurėžia kojų pirštus. Skaudžiai nubaustas Antajus, būdamas sakalu negalėjo atsitūpti ir išsilaikyti valtyje.

## Šaltiniai
Moa

**Moa** (*Dinornis maximus*) – dinortinių (*Dinornithiformes*) būrio išnykusių paukščių rūšis. Tai stambiausias šio būrio paukštis. Jo aukštis 3 m, masė iki 400 kg. Kaukolė plati, snapas trumpas. Krūtinkaulis be keteros, mentė susiliejusi su korakoidu, tačiau šis mišrus kaulas buvo labai mažas, be peties sąnarinės duobutės, todėl sparnai, matyt, buvo visai išnykę. Trumpų kojų gerai išsivystę II-IV pirštai, tačiau buvo ir I (užpakalinio) piršto liekanos. Plunksnos su papildomu stiebu, kaip kazuarų. Stambiausi kiaušiniai svėrė 2,5-3 kg. 

Moa giminingi kiviams. Jie buvo išnaikinti vietos gyventojų maorių, atvykusių į Naująją Zelandiją iš Polinezijos IX-X a. Tik nedaugelis moa Naujosios Zelandijos miškuose išgyveno iki XVIII a. ar net iki XIX a. pradžios.
Epiorniai

* *Aepiornis* Geoffroy Saint-Hilaire, 1851
* *Epiornis* Muller and Baldamus, 1851
* *Epyornis* Bonaparte, 1853

(b) *Aepyornis hildebrandti*
(c) *Aepyornis maximus*

**Epiorniai** () – išnykusi epiornitų (*Aepyornithidae*) šeimos milžiniškų neskraidančių paukščių gentis.

## Rūšys
Iš rastų subfosilijų identifikuotos 2 genties rūšys:
* ***Aepyornis hildebrandti*** Burckhardt 1893;
* ***Aepyornis maximus*** Geoffroy Saint-Hilaire 1851;

## Apibūdinimas
Išnykusio, vieno iš stambiausių kada nors gyvenusio mūsų planetoje neskraidančių paukščių *Aepyornis maximus* rūšies ūgis siekė iki 3 m, svoris 330–540 kg ir iki 2018 m. buvo laikomas stambiausia kada nors egzistavusia paukščių rūšimi, kol buvo identifikuotos dar stambesnio paukščio *[[Vorombe titan]]* fosilijos.

*Aepyornis maximus* sparnai buvo menkai išsivystę. Turėjo masyvias, tripirštes kojas. Dubuo buvo platus, o krūtinkaulis neturėjo keteros.

Kita išnykusi mažesnė rūšis, *Aepyornis hildebrandti* svėrė apie 210–340 kg.

Epiornitų (*Aepyornithidae*) kaukolių endokastos parodė, kad šie paukščiai turėjo silpną regą ir didelius uoslės svogūnėlius, panašiai kaip dabartiniai kiviai. Todėl manoma kad kaip ir kiti epiornitai (*Aepyornithidae*), *Aepyornis maximus* buvo naktiniai paukščiai. 

Buvo rasta epiornių (*Aepyornis*) suaugusių paukščių ir jų kiaušinių liekanų. Buvo nustatyta, kad dėjo didelius kiaušinius - 34x22 cm dydžio. kai kuriais atvejais kiaušinių skersmuo viršija 1 m. Epiornių kiaušinio tūris buvo apie 160 kartų didesnis už naminės vištos kiaušinį.

## Paplitimas ir buveinės
Epiorniai gyveno Madagaskaro salos atogrąžų miškuose. 

## Išnykimas
Epiornius medžiojo ir vartojo jų kiaušinius vietos gyventojai, bet nėra tikslios šių paukščių genties išnykimo datos. Vienais šaltiniais manoma kad buvo išnaikinti apie 1000 m.,, kitais šaltiniais teigiama, neva paskutinį kartą matyti XVII amžiuje, dar kitais - išnyko apie XVIII a. Išnykimo priežastis - jų medžioklė, kiaušinių rinkimas ir atogrąžų miškų, kuriuose gyveno, naikinimas.

## Taip pat skaitykite
* *[[Vorombe]]*

## Šaltiniai

* Mačionis A., Stuburinių zoologija. Vilnius: Mokslas. 1989. 214 psl. ISBN 5-420-00277-9

## Nuorodos
* amnh.org / Strike from the Sky | Amerikos gamtos istorijos muziejus (American Museum of Natural History)
Vėjo nublokšti (1939 filmas)

**Vėjo nublokšti** () – filmas apie meilės ir nuotykių istoriją tarp pietinės JAV plantacijos savininko dukters Scarlett O'Hara (akt. Vivien Leigh) ir atsitiktinai atvykusio į plantaciją Rhett’o Batlerio (akt. Clark Gable), JAV pilietinio karo įvykių fone. Filmas sukurtas pagal 1936 m. išleistą Margaret Mitchell to paties pavadinimo romaną. 

Pagrindinio vaidmens atlikėja Vivien Leigh  buvo atrinkta iš daugiau kaip 2000 kandidačių, Clark Gable (Rhett’o vaidmuo), buvo išrinktas bendru Amerikos žiūrovų balsavimu. Kai pirmą kartą per JAV televiziją buvo parodytas šis filmas 1979 m., auditoriją sudarė apie 130 mln. žiūrovų. Kino teatras „Skrijn“ (Atlanta, JAV), nuo 1939 m. gruodžio 15 d. du kartus per dieną rodo šį filmą.

Filmo režisieriai: George Cukor, Victor Fleming, Sam Wood.

## Aktoriai

Vaidmenis atliko:

* Vivien Leigh
* Clark Gable
* Leslie Howard
* Olivia de Havilland
* Hattie McDaniel
* Ward Bond
* Victor Jory
* Thomas Mitchell
* Olivia de Havilland
* Barbara O’Neil
* Laura Hope Crews
* Hattie McDaniel
* Ona Munson
* Harry Davenport
* Ann Rutherford
* Evelyn Keys
* Carroll Nye
* Paul Hurst
* Isabel Jewell
* Cliff Edwards
* Butterfly McQueen
* Rand Brooks
* Eddie Anderson
* Oscar Polk
* Jane Darwell
* William Bakewell
* Violet Kemble-Cooper
* Eric Linden
* George Reeves

## Apdovanojimai
; Oskarai
* Geriausias filmas (*Best Picture*) – David O. Selznick, prodiuseris
* Geriausia pagrindinio vaidmens atlikėja (*Best Actress in a Leading Role*) – Vivien Leigh
* Geriausia antraeilio vaidmens aktorė (*Best Actress in a Supporting Role*) – Hattie McDaniel
* Geriausia meno režisūra – Lyle R. Wheeler
* Geriausia kinematografija, spalvota – Ernest Haller, and Ray Rennahan
* Geriausia režisūra (*Best Director*) – Victor Fleming
* Geriausias montažas (*Best Film Editing*) – Hal C. Kern, and James E. Newcom
* Geriausias scenarijus – Sidney Howard
* Garbės apdovanojimas – William Cameron Menzies
* Techninio pasiekimo apdovanojimas – Don Musgrave

; Oskarų nominacijos
* Geriausias pagrindinio vaidmens atlikėjas (*Best Actor in a Leading Role*) – Clark Gable
* Geriausia antraeilio vaidmens aktorė (*Best Actress in a Supporting Role*) – Olivia de Havilland
* Geriausi specialieji efektai – Fred Albin (garsas), Jack Cosgrove (fotografija), ir Arthur Johns (garsas)
* Geriausia muzika, bendras įvertinimas – Max Steiner
* Geriausias garsas, įrašymas – Thomas T. Moulton (Samuel Goldwyn SSD)
Diplomatinė misija

Terminai **diplomatinė misija**, **pasiuntinybė** turi kelias reikšmes:

## Diplomatinė teisė
Valstybės atstovybė užsienyje (diplomatinė atstovybė, konsulinė įstaiga, garbės konsulatas) – kitoje valstybėje arba tarptautinėje organizacijoje.

Vatikano atstovybės užsienio valstybėse vadinamos Nunciatūromis.

## Užsienio politika, politologija
Speciali tam tikram tikslui suformuota diplomatų grupė, turinti atlikti vienkartinę užduotį, kurią įgyvendinus, misija laikoma baigta.

## Nuorodos
* Sąvokos
Anuketė

**Anuketė** – Nilo deivė egiptiečių mitologijoje. Ji garbinta Elefantinos saloje, Aukštutiniame Egipte. Vardas reiškia „šlovintoja“ ir siejamas su derlingų Nilo upės krantų šlovinimu. Anuketė dar buvo vadinama *Laukų maitintoja*, *Gyvybės davėja*, *Šaunanti į priekį* (apie Nilo potvynius), taip pat laikyta *Šalto vandens pateikėja*. Anuketės bendražygiai buvo Chnumas ir Sati, jos tėvai. Mene deivė vaizduojama gazele arba moterimi gazelės galva, kartais ant žmogiškos galvos užsidėjusi plunksnų karūną.

## Kultas
Nilo regione buvo švenčiamas Anuketės festivalis, kurio metu į vandenį žmonės mesdavo auksą, monetas, papuošalus ir brangias dovanas dėkodami vandeniui, teikiančiam gyvybę. Kai kuriose Egipto dalyse vyravo paprotys festivalio metu nevalgyti šventa laikomos žuvies, kadangi ši kilusi iš Nilo.

Vėliau, siejant laukų derlingumą, Anuketė tampa vaisingumo deive.